Ligte bly Dinsdag aan, sê Eskom | Netwerk24
Deur Petrus Malherbe 23 Maart 2020 17:14
Die ligte bly Dinsdag aan. Foto: Unsplash
Eskom sê hy verwag nie dat beurtkrag Dinsdag gaan nodig wees nie, maar voeg by dat die situasie kort vooraf kan verander.
Maandag was die agtste agtereenvolgende dag wat Eskom nie beurtkrag ingestel het nie.
Teen Maandagmiddag was 11 174 MW se opwekkingsvermoë verlore weens foute by sy verskillende opwekkingseenhede.
’n Bykomende 3 846 MW was verlore weens beplande instandhoudingswerk.
Die mankolieke kragnetwerk bly “onder druk” en “kwesbaar”, sê Eskom in sy gebruiklike daaglikse verklaring.
Hoewel Eskom dit nie pertinent noem nie, is die vraag na elektrisiteit in die laaste paar dae waarskynlik laer as normaalweg weens die Covid-19-virussiekte wat die land tans in ’n wurggreep het.
Talle ondernemings is gesluit met werkers wat van die huis af werk. Winkelsentrums, restaurante en ander saamkomplekke is heelwat leër as gewoonlik.
Eskom het Sondag aangekondig hy verwag dat hy heelweek aan die vraag na elektrisiteit sal kan voldoen, tensy daar iets drasties gebeur en hy ’n groot hoeveelheid opwekkingsvermoë eensklaps kwyt is.